লিবিয়ার উপকূলে ভূমধ্যসাগরে শরণার্থীবাহী এক নৌকাডুবির ঘটনায় ১০ জনের লাশ উদ্ধার করা হয়েছে। এই ঘটনায় কমপক্ষে শতাধিক নিখোঁজ রয়েছে বলে আন্তর্জাতিক বিভিন্ন সংবাদ মাধ্যমের খবরে বলা হয়েছে। ইতালির কোস্টগার্ডের বরাত দিয়ে বিবিসি জানিয়েছে, সাগর থেকে এ পর্যন্ত ১০ জনের লাশ ও চারজনকে জীবিত উদ্ধার করেছে। তবে এখনো প্রায় ১০০ জন শরণার্থী নিখোঁজ রয়েছেন বলে ধারণা করা হচ্ছে। এদিকে বার্তা সংস্থা এএফপির খবরে বলা হয়েছে, নৌকাডুবির ঘটনায় নিখোঁজ থাকা শরণার্থীদের খোঁজে অভিযান চালাচ্ছে ইতালির কোস্টগার্ড। উদ্ধারকাজে ফ্রান্সও যুক্ত হয়েছে। তবে সন্ধ্যা নেমে আসায় উদ্ধার তৎপরতা ব্যাহত হচ্ছে। শরণার্থীবাহী নৌকাটি লিবিয়া ও ইতালির মধ্যবর্তী স্থানে সাগরে ডুবে গেছে। নৌকাডুবির স্থানটি লিবিয়ার উপকূল থেকে প্রায় ৩০ মাইল দূরে অবস্থিত। তবে ডুবে যাওয়া নৌকার শরণার্থীরা কোন দেশের নাগরিক তা এখনও জানা যায়নি। উল্লেখ, জাতিসংঘের শরণার্থী বিষয়ক সংস্থা ইউএনএইচসিআরের তথ্য অনুযায়ী, গত বছর ভূমধ্যসাগর পাড়ি দিয়ে ইউরোপ যাওয়ার চেষ্টাকালে প্রায় পাঁচ হাজার মানুষ প্রাণ হারিয়েছে।